“Buyuk ipak yo‘li” xalqaro folklor musiqa festivalini tashkil etish va o‘tkazish to‘g‘risida

Madaniyat va san’atning noyob namunalarini keng targ‘ib qilish, uni asrab-avaylash va rivojlantirish, yosh avlod qalbida san’atga bo‘lgan mehr-muhabbat tuyg‘ularini kamol toptirish, davlatlararo, xalqlararo do‘stlik, birodarlik rishtalarini yanada mustahkamlash, ijodiy hamkorlik, madaniy-ma’naviy munosabatlar doirasini xalqaro miqyosda kengaytirish maqsadida Vazirlar Mahkamasi qaror qiladi:
 1. O‘zbekiston Respublikasi Madaniyat vazirligi hamda Farg‘ona viloyati hokimligining “Buyuk ipak yo‘li” xalqaro folklor musiqa festivalini (keyingi o‘rinlarda Festival deb ataladi) 2019-yildan boshlab har ikki yilda bir marta hamda uning yakuniy bosqichini Farg‘ona viloyatining Marg‘ilon shahrida o‘tkazish to‘g‘risidagi taklifi ma’qullansin.
 2. Quyidagilar:
 “Buyuk ipak yo‘li” xalqaro folklor musiqa festivalini o‘tkazish bo‘yicha tashkiliy qo‘mita tarkibi (keyingi o‘rinlarda Tashkiliy qo‘mita deb ataladi) 1-ilovaga;
 “Buyuk ipak yo‘li” xalqaro folklor musiqa festivalini o‘tkazish tartibi to‘g‘risida Nizom 2-ilovaga muvofiq tasdiqlansin.
 3. Tashkiliy qo‘mitaga:
 manfaatdor vazirliklar va idoralar bilan birgalikda Festivalga tayyorgarlik ko‘rish va uni o‘tkazish bo‘yicha tadbirlar rejasini ishlab chiqish, tasdiqlash va homiylik xayriyalarini jalb etish bo‘yicha choralar ko‘rish;
 Festival sovrindorlariga topshiriladigan diplom, sertifikat, haykalcha namunalarini ishlab chiqish va tasdiqlash; 
 Festivalni tashkil etish va o‘tkazish bilan bog‘liq boshqa masalalarni hal etish vazifalari yuklansin.
 4. Festivalni tashkil etish va o‘tkazish bo‘yicha mas’ul etib O‘zbekiston Respublikasi Madaniyat vazirligi hamda Farg‘ona viloyati hokimligi belgilansin.
 5. Farg‘ona viloyati hokimligi Marg‘ilon shahrida obodonlashtirish va ko‘kalamzorlashtirish ishlarini amalga oshirilishini, Festival o‘tkaziladigan sahna maydonlari va joylar talab darajasida tayyorlanishini ta’minlasin. 
 6. O‘zbekiston Respublikasi Tashqi ishlar vazirligi Festivalga tashrif buyuruvchi ishtirokchilar uchun O‘zbekiston Respublikasi Madaniyat vazirligining viza talabnomalariga binoan O‘zbekiston Respublikasiga kirish vizalarini O‘zbekiston Respublikasining chet eldagi diplomatik vakolatxonalari hamda konsullik muassasalarida, zarur hollarda I. Karimov nomidagi “Toshkent” xalqaro aeroportida konsullik va boshqa yig‘imlarni undirmasdan rasmiylashtirilishini ta’minlasin. 
 7. O‘zbekiston Respublikasi Madaniyat vazirligi Farg‘ona viloyati hokimligi, O‘zbekiston Respublikasi Turizmni rivojlantirish davlat qo‘mitasi, O‘zbekiston Badiiy akademiyasi, Respublika “Hunarmand” uyushmasi bilan birgalikda:
 Festivalga bag‘ishlangan esdalik buyumlari loyihalari ishlab chiqilishini va Festival doirasida turli ko‘rgazmalar, milliy sozlar va liboslar, hunarmandchilik buyumlari, tasviriy va amaliy san’at asarlari, badiiy va hujjatli filmlar, audio va video disklar, kitoblar, albomlar, fotosuratlar namoyishi va ularning sotuvi tashkil etilishini;
 Festival tadbirlari dasturini ishlab chiqish va uning Festivaldan uch oy avval turistik tashkilotlarga taqdim etilishi, Internet jahon axborot tarmog‘ida, jumladan ijtimoiy tarmoqlarda joylashtirilishini ta’minlasin.
 8. Festivalni tashkil etish va o‘tkazish bilan bog‘liq sarf-xarajatlar Tashkiliy qo‘mita tomonidan ishlab chiqilgan va belgilangan tartibda tasdiqlangan smeta asosida quyidagi tartibda:
 50 foizi — O‘zbekiston Respublikasi Madaniyat vazirligining xarajatlar smetasida madaniy tadbirlarni o‘tkazish uchun har yil nazarda tutiladigan budjet mablag‘lari hamda O‘zbekiston Respublikasi Madaniyat vazirligi huzuridagi Madaniyat va san’atni rivojlantirish jamg‘armasi mablag‘lari hisobidan;
 50 foizi — Farg‘ona viloyati mahalliy budjeti, yuridik va jismoniy shaxslarning homiylik xayriyalari va qonunchilikda taqiqlanmagan boshqa manbalar hisobidan qoplanadi.
 Festivalga xorijdan tashrif buyuradigan hay’at a’zolari va ishtirok etuvchi delegatsiyalarning yashash, ovqatlanish va ichki transport xarajatlari Festivalni tashkil etish va o‘tkazish bilan bog‘liq tasdiqlangan sarf-xarajatlar smetasida nazarda tutilgan mablag‘lar hisobidan qoplanishi inobatga olinsin.
 9. O‘zbekiston Milliy axborot agentligi, O‘zbekiston Milliy teleradiokompaniyasi, “Dunyo” axborot agentligi va boshqa ommaviy axborot vositalariga Festivalga tayyorgarlik ko‘rish va uni o‘tkazish bo‘yicha amalga oshirilayotgan ishlarni atroflicha yoritib borish tavsiya etilsin.
 10. Mazkur qarorning bajarilishini nazorat qilish O‘zbekiston Respublikasi madaniyat vaziri B.S. Sayfullayev, Farg‘ona viloyati hokimi Sh.M. G‘aniyev zimmalariga hamda O‘zbekiston Respublikasi Vazirlar Mahkamasining Madaniyat, san’at va yoshlar siyosati masalalari axborot-tahlil departamentiga yuklansin.
 1. Ushbu Nizom “Buyuk ipak yo‘li” xalqaro folklor musiqa festivalini (keyingi o‘rinlarda Festival deb ataladi) o‘tkazish tartibini belgilaydi.
 2. Festival quyidagilarni nazarda tutgan holda o‘tkaziladi:
 folklor musiqa san’atini keng targ‘ib etish, musiqiy merosni zamonga mos e’zozlab saqlash, o‘rganish, o‘zlashtirish, rivojlantirish va folklor san’atining mohir ijrochilarini rag‘batlantirish;
 yoshlar va kelajak avlod qalbida folklor musiqa san’atiga bo‘lgan mehrni oshirish, musiqiy merosning boy, badiiy va estetik imkoniyatlarini tarannum etish, xalqlar o‘rtasidagi do‘stlik rishtalarini yanada mustahkamlash; 
 o‘zbek milliy folklor musiqa san’ati hamda boshqa xalqlarning folklor musiqa san’atlarini qamrab olish, ular bilan yaqindan ilmiy va ijodiy muloqotlar va hamkorlik qilish, madaniy-ma’naviy munosabatlarni xalqaro miqyosda kengaytirish.
 xorijiy davlatlar bilan milliy madaniyatlar uyg‘unligi va turfa xilligini saqlash va rivojlantirish, xalq ijodiyotining eng yaxshi namunalarini keng targ‘ib qilish, muhofaza qilish va rivojlantirish;
 turli millat vakillarini ma’naviy muloqotga jalb etish, yaxlit madaniy muhitni asrash hamda milliy an’analar va estetik ideallar umumiyligi asosida davlatlararo va xalqlararo madaniy hamkorlikni mustahkamlash. 
 3. Festival 2019-yildan boshlab, har ikki yilda bir marta ushbu Nizomga muvofiq uch bosqichda o‘tkaziladi.
 Festivalni o‘tkazishning aniq sanasi va muddati “Buyuk ipak yo‘li” xalqaro folklor musiqa festivalini o‘tkazish bo‘yicha tashkiliy qo‘mita (keyingi o‘rinlarda Tashkiliy qo‘mita deb ataladi) tomonidan belgilanadi. 
 4. Festivalning asosiy tashkilotchilari — O‘zbekiston Respublikasi Madaniyat vazirligi hamda Farg‘ona viloyati hokimligi, Tashkiliy qo‘mitaning ishchi organi — O‘zbekiston Respublikasi Madaniyat vazirligi hisoblanadi.
 5. Festivalda quyidagi nominatsiyalar bo‘yicha tanlovlar o‘tkaziladi:
 qo‘shiqchilik san’ati (alla, o‘lan, lapar, terma, marosim qo‘shiqlari, xalfachilik, baxshichilik va hokazo);
 raqs san’ati (turli hududlarga xos xalq raqslari);
 milliy qadim folklor cholg‘uchilik san’ati (milliy musiqa asboblarida asarlar ijrosi);
 6. Festivalni o‘tkazish doirasida ilmiy-ijodiy konferensiya o‘tkaziladi va madaniyat namoyondalari ishtirokida gala konsert tashkil etiladi.
 7. Festivalda O‘zbekiston Respublikasidan ishtirok etuvchilar uchun quyidagi tartiblar belgilanadi:
 Festivalining I bosqichi joylarda Qoraqalpog‘iston Respublikasi Madaniyat vazirligi, viloyatlar va Toshkent shahar madaniyat boshqarmalari tomonidan Qoraqalpog‘iston Respublikasi Madaniyat vazirligi, viloyatlar markazlarida va Toshkent shahrida o‘tkaziladi; 
 I bosqich natijalariga ko‘ra Qoraqalpog‘iston Respublikasi Madaniyat vazirligi, viloyatlar va Toshkent shahar madaniyat boshqarmalari Festivalning keyingi bosqichlarida qatnashishga tavsiya etilganlarga oid ariza, ijodiy tavsifnoma, tadbir haqida bayonnoma, fotosuratlar hamda videotasvirlardan iborat hujjat va materiallarni Festival o‘tkaziladigan yilning 10-mayiga qadar O‘zbekiston Respublikasi Madaniyat vazirligi taqdim etadilar;
 Festivalning II bosqichi Toshkent shahrida Festival o‘tkaziladigan yilning iyun oyining ikkinchi yarmida Festivalning I bosqich natijalariga ko‘ra keyingi bosqichda ishtirok etish uchun tavsiya etilganlarning hujjatlari va materiallari asosida alohida nominatsiyalar bo‘yicha sirtdan tanlov shaklida o‘tkaziladi va uning natijalariga ko‘ra Festival final bosqichi afishasi shakllantiriladi. 
 Festivalning yakuniy bosqichi Farg‘ona viloyatining Marg‘ilon shahrida o‘tkaziladi.
 8. Festivalga xorijiy davlatlardan keladigan ishtirokchilar uchun quyidagi tartiblar belgilanadi:
 Festivalning xorijiy davlatlardan keladigan ishtirokchilari hujjatlari va materiallari tegishli davlatlardagi mutasaddi tashkilotlar va muassasalar tomonidan O‘zbekiston Respublikasi Vazirlar Mahkamasi huzuridagi Millatlararo munosabatlar va xorijiy mamlakatlar bilan do‘stlik aloqalari qo‘mitasi orqali taqdim etiladi; 
 xorijiy davlatlardan keladigan ishtirokchilar Festivalning II bosqichidan boshlab ishtirok etadilar. 
 9. Festivalning yakuniy bosqichi, g‘oliblarning gala konserti hamda taqdirlash marosimi Tashkiliy qo‘mita tomonidan belgilanadigan muddatlarda o‘tkaziladi. 
 10. Festival doirasida ilmiy-ijodiy konferensiyalar, seminarlar, davra suhbatlari, sayillar, konsertlar, ko‘rgazmalar va boshqa tadbirlar tashkil etiladi.
 11. Festivalda idoraviy mansubligidan qat’i nazar turli havaskor folklor jamoalari, ashula, musiqa va raqs ansambllari, yakkaxon ijrochilar ishtirok etishlari mumkin.
 12. Festival ishtirokchilarining soni folklor, musiqa cholg‘u jamoalarida — 12 nafardan, xalq raqsi ansambllarida — 14 nafardan oshmasligi lozim.
 13. Nominatsiya bo‘yicha har bir ishtirokchining chiqish dasturlari ijrosi 15 daqiqadan oshmasligi kerak. 
 14. Festivalda ishtirok etishda fonogrammadan foydalanishga yo‘l qo‘yilmaydi.
 15. Festival ishtirokchilarining chiqishlarini baholash uchun Tashkiliy qo‘mita tomonidan yetti kishidan iborat xalqaro hay’at tuziladi. 
 Xalqaro hay’at tarkibiga yuqori malakali mutaxassislar, taniqli san’at va madaniyat arboblari, olimlar, tadqiqotchilar, amaliyotchilar, shuningdek, ishtirokchi davlatlardan tegishli sohalar namoyandalari kiritiladi. 
 16. Baholash jarayonida:
 repertuarning badiiy qiymati (etnografik aniqlik va asar qayta ishlanishi yoki stilizatsiyasidagi afzalliklar), materialda hududiy o‘ziga xosliklarining aks etishi;
 mahorat va artistizm saviyasi, xalq ijrochiligi usullarini egallaganlik darajasi;
 og‘zaki, musiqiy, ashulachilik va raqs milliy an’analari ijrosi uslublari va yo‘llarining mutanosibligi; 
 bezakning badiiy saviyasi (kiyimlar, rekvizit) va uning milliy an’analarga mosligi, an’anaviy musiqa asboblaridan foydalanish;
 dekorativ-amaliy ijod asarlari badiiy saviyasi asosiy mezon hisoblanadi.
 17. Festival xalqaro hay’ati kollegiallik, erkin fikrlilik va professionalizm normalaridan kelib chiqib, faoliyatini to‘g‘ri tashkil etgan holda yakuniy bosqich barcha ishtirokchilarining dasturlari, asarlari va ishlari bilan tanishib chiqadilar, ular bo‘yicha alohida nominatsiyalar kesimida mustahkam asosli, har tomonlama mulohazali, mutlaqo xolis baho beradilar. 
 18. Yakuniy bosqich ishtirokchilarni bir necha guruhga bo‘lgan holda Festival o‘tkaziladigan hududdagi turli joylarda tashkil etiladi. Xalqaro hay’at ko‘rigidan o‘tib bo‘lgan yoki o‘z navbatini kutayotgan guruhlardagi ishtirokchilar Tashkiliy qo‘mita tomonidan tuziladigan maxsus jadval bo‘yicha joylarda tashkil etiladigan konsert dasturlari va ko‘rgazmalarda qatnashadilar.
 19. Festival g‘oliblari quyidagi pul mukofotlari bilan taqdirlanadilar:
 1-o‘rin (har bir nominatsiya) — 3 500 AQSh dollari;
 2-o‘rin (har bir nominatsiya) — 2 500 AQSh dollari; 
 3-o‘rin (har bir nominatsiya) — 1 500 AQSh dollari. 
 20. Festivalning yakuniy bosqichi g‘oliblariga Tashkiliy qo‘mita tomonidan diplomlar, sovrinlar va Festival ramzlari tushirilgan esdalik sovg‘alari topshiriladi. 
 Xalqaro hay’at qarori bilan eng yaxshi deb topilgan ishtirokchilar har bir nominatsiya bo‘yicha bittadan Laureat diplomlari bilan taqdirlanadilar. 
 Bundan tashqari, har bir nominatsiyada bittadan I, II va III darajali diplomlar, Festival ishtirokchisi diplomlari hamda har bir qatnashchiga maxsus diplom beriladi.
 21. Xalqaro hay’atning qarorlari qat’iy va qayta ko‘rib chiqilmaydi. 
 22. Festival muassislari, davlat va nodavlat tashkilotlari, ommaviy axborot vositalari, korxonalar, muassasalar, jamg‘armalar, ijodiy uyushmalar va boshqa tashkilotlar ishtirokchilar uchun maxsus mukofotlar, sovrinlar, esdalik sovg‘alari va maxsus mukofotlar ta’sis etishlari mumkin. 
 23. Festivalning yakuniy bosqichi ishtirokchilari va mehmonlari, shuningdek xalqaro hay’at a’zolari Tashkiliy qo‘mita tomonidan Festival o‘tkaziladigan davr va hududda yotoqxona, ovqatlanish va belgilangan marshrut bo‘yicha transport bilan ta’minlanadilar. 
 24. Festivalning I bosqichida ishtirok etish hamda yakuniy bosqich o‘tkaziladigan hududga joylardan kelib-ketish bilan bog‘liq xarajatlar ishtirokchilarni yuboruvchi tashkilot va muassasalar yoki ishtirokchilar hamda homiylar tomonidan qoplanishi mumkin.
 25. Festivalni tashkil etish va o‘tkazish bilan bog‘liq xarajatlar Tashkiliy qo‘mita tomonidan ishlab chiqilgan va o‘rnatilgan tartibda tasdiqlangan smeta asosida quyidagi tartibda:
 50 foizi — O‘zbekiston Respublikasi Madaniyat vazirligining xarajatlar smetasida madaniy tadbirlarni o‘tkazish uchun har yil nazarda tutiladigan budjet mablag‘lari hamda O‘zbekiston Respublikasi Madaniyat vazirligi huzuridagi Madaniyat va san’atni rivojlantirish jamg‘armasi mablag‘lari hisobidan;
 50 foizi — yuridik va jismoniy shaxslarning homiylik xayriyalari, Farg‘ona viloyati mahalliy budjeti va qonunchilikda taqiqlanmagan boshqa manbalar hisobidan qoplanadi. 
 26. Xorijiy mehmonlarning O‘zbekiston hududidagi alohida mehmonxona va transport xarajatlari ularni taklif etgan mezbon tashkilot va muassasalar yoki mehmonlarning o‘zlari tomonidan qoplanadi. 
 Bunda, O‘zbekiston Respublikasi hududida Festivalning barcha xorijiy ishtirokchilari va mehmonlari uchun ichki qatnovlar bo‘yicha avia va temir yo‘l chiptalari belgilangan tartibda sotiladi, mehmonxona haqi ham so‘mda qabul qilinadi. 
 27. O‘zbekiston Respublikasi Soliq kodeksiga muvofiq madaniyat va ko‘rik-tanlov g‘oliblariga beriladigan bir martalik pul mukofotlari jismoniy shaxslardan olinadigan daromad solig‘iga tortilmaydi, shuningdek, yagona ijtimoiy to‘lov va sug‘urta badallari bo‘yicha soliqqa solish obyekti hisoblanmaydi. 
 28. O‘zbekiston Respublikasi Moliya vazirligi huzuridagi Davlat moliyaviy nazorati inspeksiyasi Festivalni tashkil etish va o‘tkazish uchun ajratilgan budjet mablag‘larining maqsadli ishlatilishi va to‘g‘ri to‘lanishini nazorat qiladi.